बीमा क्लेम के चक्कर में रची ट्रक लूट की झूठी कहानी
हमीरवास थानाक्षेत्र में शुक्रवार रात को ट्रक लूट की वारदात की सूचना ने पुलिस की कई घंटों तक परेड करवा दी। आखिरकार मामला झूठा निकलने पर ट्रक मालिक चालक को गिरफ्तार कर लिया गया।
थानाधिकारी मदनलाल बिश्नोई के अनुसार शनिवार सुबह महेंद्रसिंह पुत्र बीरबलसिंह जाट निवासी सोनसर, मलसीसर (झुंझुनूं) ने रिपोर्ट दी कि वह सुमेरसिंह पुत्र नारायणाराम जाट निवासी मालीगांव, बगड़ (झुंझुनूं) के ट्रक पर ड्राईवर है। शुक्रवार रात को 11 बजे वह सिवानी से ईंट लाने के लिए मालीगांव से रवाना हुआ था। रात को नेशल बस स्टैंड के पास एक जीप में सवार लोग अपनी गाड़ी को उसके ट्रक के आगे लगाकर रुकवा लिया। जीप में सवार लोगों ने उसे गाड़ी में डाल लिया और ट्रक लूटकर ले गए। सुबह चार बजे उसे लीलावठी गांव के पास छोड़ गए। महेंद्रसिंह ने ट्रक मालिक सुमेरसिंह को घटना के बारे में जानकारी दी। थानाधिकारी ने बताया कि वारदात की सूचना पर जिलेभर में नाकाबंदी करवाई तथा तलाश के लिए टीम को गठित कर रवाना किया गया, परंतु ट्रक का कहीं पता नहीं चला। ट्रक मालिक सुमेरसिंह चालक महेंद्रसिंह से अलग-अलग सख्ती से पूछताछ की गई, तो दोनों ने सच उगल दिया। दोनों ने मनघड़त कहानी बनाकर झूठी सूचना दी, ताकि झूठा मुकदमा दर्ज करवाया जा सके। ट्रक मालिक ने पूछताछ करने पर बताया कि उसके ट्रक की काफी किश्तें बकाया हो गई थी। तंगी होने के कारण बीमा क्लेम उठाने के चक्कर में उसने यह कहानी रची। थानाधिकारी ने बताया कि मालिक चालक को झूठी इतला देने के आरोप में गिरफ्तार किया गया।
गिरफ्तार ट्रक मालिक चालक।
hin_Deva hin_Deva hin_Deva bho_Deva